《宿黄河干》
清代·宋育仁

淩晨孟津发，日夕在河干。憭憭望波路，万里风吹澜。

壮哉信兹望，抚膺独微叹。征程众苦热，我心常苦寒。

横流浩方圯，忧中见人喜。如何方寸间，相去几千里。

作者简介：宋育仁，字芸子，四川富顺人。博通群籍，尤深经学，为王闿运及门高弟。乙未割台之役，有感事五首，唐衢痛哭，杜牧罪言，兼而有之。见连横《台湾诗录》，今据以移录。